‘Dronk bestuurder’ vas na hy vier kinders raakryArgieffoto Sers. Kelebogile Moleko, woordvoerder van die polisie, het gesê die man (34) is omstreeks 23:00 in Ikageng naby Potchefstroom in hegtenis geneem. “Die bestuurder het sy motor onder die invloed van alkohol bestuur en vier kinders wat langs die pad gestap het, raakgery,” het Moleko gesê. “Die kinders, tussen 7 en 12 jaar oud, moes almal mediese behandeling ontvang. Twee is in die hospitaal opgeneem, terwyl die ander twee slegs geringe beserings opgedoen het,” het sy gesê. Volgens Moleko kon die man ook nie sy bestuurderslisensie toon toe polisiebeamptes by die toneel opdaag nie. Aanklagte van dronkbestuur, roekelose en nalatige bestuur en bestuur sonder ŉ lisensie is teen hom aanhangig gemaak. Hy sal Maandag in die Potchefstroom-landdroshof verskyn.